

|  |
| --- |
| Tárgy: Üllés Községi Képviselőtestület – a közterület-használatról és használati díjáról szóló 17/2012.(V.17.)önkormányzati rendelet hatályon kívül helyezése, a tárgykörben új rendelet megalkotása  |

**Üllés Nagyközségi Képviselőtestület**

*Ü l l é s*

*Tisztelt Képviselőtestület!*

2013. június 14-én, a Magyar Közlöny 2013. évi 97. számában jelentek meg azok az új jogszabályok, amelyek jelen előterjesztés megírását indokolják. A két jogszabály egyike a mozgóképről szóló 2004. évi II. törvényt (Tv.) módosította, a másik, pedig a végrehajtási szabályokat részletezi tovább a települési önkormányzatok tulajdonában álló közterület filmforgatási célú használatára vonatkozóan (205/2013.(VI.14.)Korm.rendelet).

A Tv. 37.§ (4) bekezdése felhatalmazást ad a helyi önkormányzat számára, hogy a tulajdonában álló közterületek filmforgatási célú használatának díjára vonatkozóan – e törvény szabályait kiegészítő – részletes szabályokat, az alkalmazható mentességek és kedvezmények körét, a használat területi és időbeli korlátait és egyéb feltételeit, valamint a turisztikailag kiemelt közterületek körét rendeletben állapítsa meg.

A filmforgatási célú közterület-használat iránti kérelmet a megyei kormányhivatalnál kell előterjeszteni. A kérelmezővel a kormányhivatal hatósági szerződés keretében állapodik meg a filmforgatás részleteiről. Ezen hatósági szerződés az érintett település képviselőtestület jóváhagyásával válik érvényessé.

A Tv. 35.§ (5) bekezdése alapján az érintett felek és hatóságok elektronikus úton tartanak kapcsolatot egymással. A Tv. És végrehajtási rendelete igen rövid határidőket tartalmaz minden résztvevő számára. Indokolt és célszerű ezért a tárgybeli hatáskört a polgármesterre átruházni.

A közterület-használat díját, mint felső határt a filmforgatási célú használat esetén a Tv. 3. melléklete szabályozza, attól csak lefelé térhetnénk el.

A települési önkormányzat képviselőtestület a rendeletben mentességet, vagy kedvezményt állapíthat meg a meghatározott időtartamot vagy területmértéket el nem érő, valamint a közérdekű célokat szolgáló (különösen oktatási, tudományos vagy ismeretterjesztő témájú, vagy filmművészeti állami felsőoktatási képzés keretében készülő) filmalkotások forgatásához szükséges közterület-használat díjával összefüggésben.

A bevétel a tulajdonos önkormányzatot illeti.

A Tv. szerint filmforgatásnak minősül:

a) filmalkotásnak minősül a gazdasági reklámtevékenység alapvető feltételeiről és egyes korlátairól szóló reklámfilm

b) filmforgatási célú közterület-használatnak minősül a közterület használata akkor is, ha az csak a filmforgatáshoz kapcsolódó technikai jellegű tevékenységhez, illetve a stáb parkolásához szükséges

A közterület filmforgatási célú használata csak az elkerülhetetlenül szükséges mértékben korlátozhatja a közterülettel határos magántulajdonú ingatlanok használatát, és a korlátozás nem jelenthet aránytalan terhet a tulajdonos számára.

A település önkormányzat tulajdonában álló közterületek filmforgatási célú használatával kapcsolatos egyes feltételeket a települési önkormányzat képviselő-testülete - *A közterület filmforgatási célú használatához kapcsolódó részletes szabályokat a 205/2013.(VI.14.)Korm. rendelet alapján -* rendeletben szabályozza. Ennek keretében meghatározza a forgatást akadályozó, de a kérelmezőnek nem felróható, valamint a rendkívüli természeti események esetére vonatkozó külön feltételeket is, különösen azt, hogy ilyen esemény esetén hány napon belül köteles újra biztosítani a közterület-használatot.

Célszerű a jogszabályban meghatározott – közterület-használathoz kapcsolódó - tárgykörnek és szabályozásának a képviselőtestület hatályos - – a közterület-használatról és használati díjáról szóló 17/2012.(V.17.)önkormányzati rendeletébe való beépítése.

Az említett rendeletet felülvizsgálata során megállapítottam, hogy annak címe és bevezető része is pontosításra módosításra szorul (pl. „nagyközség” megnevezés, illetve törvényi hivatkozások stb)

Tekintettel a Jat. által felállított tilalomra, miszerint a rendelet címe és bevezető része nem módosítható, a jelenleg hatályos rendelet hatályon kívül helyezése, és az önkormányzat feladatellátására tekintettel azonos tárgyban új – a fentiek alapján kiegészített - rendelet megalkotása indokolt.

A fentiekre figyelemmel javaslom Üllés Községi Képviselőtestület – a közterület-használatról és használati díjáról szóló 17/2012.(V.17.)önkormányzati rendelet hatályon kívül helyezését, a mellékelt rendelet-tervezet megalkotását.

A rendelet hatályon kívül helyezésének és az új rendelet megalkotásának költségvetési, szervezeti, tárgyi, vonatkozása nincs.

Az Üllési Polgármesteri Hivatal számára a rendelet hatályon kívül helyezése külön adminisztratív terhet nem jelent, az új rendelet megalkotása egyszeri adminisztrációs munkát jelent.

Kérem a Képviselőtestületet, a mellékelt rendelet-tervezetet a fentiekre figyelemmel fogadja el.

Ü l l é s, 2013. augusztus 21.

Dr. Sugár Anita

jegyző

**Üllés Nagyközség Képviselőtestületének**

**……/2013.(VIII.29.)önkormányzati rendelete**

**a közterület-használatról** **és használati díjáról**

Üllés Nagyközség Képviselőtestülete az Alaptörvény 32. cikk (1) bekezdés a) és e) pontjában és a 32. cikk (2) bekezdésében foglalt jogalkotó hatáskörében eljárva, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja, valamint a mozgóképről szóló 2004. évi II. törvény 37. § (4)-(5) bekezdése felhatalmazása alapján a közterület-használat engedélyezését az alábbi rendelettel szabályozza.

**Általános rendelkezések**

**1. §**

E rendelet rendelkezései vonatkoznak minden természetes és jogi személyre, jogi személyiséggel nem rendelkező szervezetre, amelyek állandó, vagy ideiglenes jelleggel a község területén tartózkodnak, tevékenykednek.

**Közterülethasználat**

**2. §**

(1) Közterületet elfoglalni, illetve azt rendeltetéstől eltérő módon használni (továbbiakban: közterület-használat) csak engedély alapján lehet.

(2) A közterület-használat engedélyével kapcsolatos ügyekben a polgármester (továbbiakban: engedélyező hatóság) jogosult eljárni.

**3. §**

(1) Közterület-használati engedély szükséges az üzleti és reklám célú, alábbi közterület-használatokhoz:

1. a közterületbe nyúló üzlethomlokzat (portál), kirakatszekrény, üzleti védőtető (előtető), ernyőszerkezet, hirdető-berendezés (fényreklám), továbbá cég- és címtábla elhelyezésére,
2. mobil elárusító pavilon, fülke, asztal, sátor stb. elhelyezéséhez,
3. közterületen felállított, elhelyezett üzleti célú táblákhoz (különösen a tájékoztató táblák), hirdető berendezéshez
4. alkalmi árusításhoz, mozgóárusításhoz, alkalmi vásár tartásához kapcsolódó közterület-használathoz,
5. kiállítás, bemutató miatti közterület-használathoz,
6. az egyes létesítményekhez a közút területén kívül szükséges gépjármű-várakozó helyek céljára,
7. vendéglátó-ipari előkert céljára*,*
8. cirkusz
9. sátorban rendezendő lakodalom, utcabál céljára
10. közterület filmforgatási célú használata
11. egyéb, az a)-h) pontokhoz nem sorolható azon közterület-használathoz, mely üzleti és/vagy reklámcélból történik.

*(2) Közterület-használati engedély szükséges az építkezési célú, alábbi közterület-használatokhoz:*

1. *építési, felújítási munkával kapcsolatos állvány közterületre helyezéséhez,*
2. *építési törmelék ideiglenes elhelyezéséhez,*
3. *építési anyag ideiglenes elhelyezéséhez.*

(3) Közterület-használati engedély szükséges a járművek, egyéb gépek, berendezések tárolási célú, alábbi közterület-használatához:

üzemképtelen jármű tárolásához

 (4) Közterület-használati engedély szükséges a közterület egyéb, az (1)-(3) bekezdésében nem meghatározott, közterület rendeltetéstől eltérő használatához.

(5) Nem kell közterület-használati engedély a rendeltetéstől eltérő közterület-használatáért a következő esetekben:

1. a közút és tartozékainak a közútkezelési szabályok érvényesítése érdekében történő használatához,
2. a közművek (ivóvíz, csatorna, telefon, villany, gázvezetékek) kiépítési, fenntartási és karbantartási feladatai ellátásához szükséges közterület-használathoz.

(6) Szeszes ital forgalmazása céljából – a piac, búcsúvásár, önkormányzati rendezvények kivételével – közterület-használati engedély nem adható.

(7) A kijelölt területet a használat után az igénylő köteles az eredeti állapotában helyreállítani. Ha ez nem lehetséges, az okozott kárt megtéríteni köteles.

(8) Engedély a feltételek fennállása esetén is csak úgy adható, hogy a közterület-használat a közlekedést ne akadályozza.

**4. §**

1. Az engedélyt a vissza kell vonni, illetve meg kell szüntetetni, ha:
2. az igénylő a közterületet nem az engedélyezett célra és módon használja
3. díjfizetési kötelezettségének nem tesz eleget

 (2) Megtagadható a közterület-használati engedély kiadása, ha a kért közterület-használat:

* 1. a lakosság nyugalmának túlzott mértékű zavarásával járna,
	2. veszélyeztetné a közrendet, a közbiztonságot,
	3. a közterület rendeltetésszerű használatának indokolatlan mértékű zavarásával járna,
	4. sértené a településképet,
	5. gátolná a települési esztétikai követelmények érvényesülését,
	6. a természeti és az épített környezet túlzott megterhelésével járna,
	7. veszélyeztetné a közegészségügyi előírások érvényesülését,
	8. indokolatlanul korlátozná a település közlekedését.

**Közterület filmforgatási célú használata**

**5. §**

(1) A mozgóképről szóló 2004. évi II. törvény (a továbbiakban: Mgtv.) szerinti filmalkotás forgatása céljából történő közterület-használat (a továbbiakban: filmforgatás célú közterület-használat) vonatkozásában a rendelet szabályait az e szakaszban foglalt eltérésekkel kell alkalmazni.

(2) A filmforgatás célú közterület-használattal összefüggő, Mgtv-ben meghatározott képviselő-testületi hatásköröket a polgármester gyakorolja.

(3) Mentesség kizárólag közérdekű célokat szolgáló filmalkotások forgatása esetén adható.

Közérdekű célokat szolgálnak különösen az oktatási, a tudományos és az ismeretterjesztő témájú filmalkotások.

(4) A közterület használati díjkedvezmény mértéke maximum 50% lehet.

 (5) A forgatást akadályozó, de a kérelmezőnek nem felróható, valamint a rendkívüli természeti események esetén a közterület-használati engedélyt olyan időtartamban kell meghosszabbítani és a közterület-használatot engedélyezni, ameddig a filmforgatás akadályozott volt. A közterület-használatot ilyen esemény esetén az akadály elhárulása után azonnal, természeti esemény esetén az esetleges kárelhárítást és helyreállítást követően újra biztosítani kell.

 (6) Kizárólag stáb-parkolás vagy technikai kiszolgálás céljából történő közterület-használathoz az e rendelet szerinti közterület-használati hozzájárulás szükséges.

(7) A filmforgatás során a szomszédos lakó ingatlanok gyalogos vagy gépkocsival történő megközelítését a közterület-használó köteles folyamatosan biztosítani. E kötelezettséget nem tartalmazó hatósági szerződés nem hagyható jóvá.

(8) Ha az Mgtv. szerinti hatósági szerződés megküldésének időpontjában a közterületre vonatkozóan érvényes közterület-használati szerződés van, a közterület-használat jóváhagyását meg kell tagadni.

(9) A közterület filmforgatási célú díjának mértékét e rendelet 2. számú melléklete tartalmazza.

**Közterület-használati engedély**

**6. §**

 (1) A közterület-használati engedély kiadásához a közterület használónak közterület-használati engedély iránti kérelmet kell benyújtania *(1. sz. melléklet)*.

(2) A közterület-használati engedély iránti kérelmet írásban kell benyújtani. A kérelemben meg kell jelölni a közterület-használat okát és időtartamát.

(3) A közterület-használati engedélyt, ha lejárt, újabb kérelemre több alkalommal is meg lehet hosszabbítani.

(4) A közterület-használati engedélyben meg kell jelölni pontosan azt az időtartamot, határnapot, illetve azt az időszakot, amelyre a közterület-használat engedélyezésre kerül.

(5) A közterület-használati engedély határozatlan időre is adható. A határozatlan időre szóló engedély visszavonásáig ad lehetőséget a közterület-használatra.

(6) A közterület-használati engedély visszavonása iránti igényt az érintett írásban köteles bejelenteni.

**7. §**

(1) A közterület-használati engedély kiadása előtt ellenőrizni kell, hogy az adott közterület-használat igényel-e

1. szakhatósági előzetes hozzájárulást,
2. hatóság vagy más szerv engedélyét.

Ha igen, a közterület-használati engedély csak az előzőek rendelkezésre állása esetén adható meg.

(2) A közterület-használati engedéllyel rendelkezők kötelesek:

1. az igénybe vett területet és közvetlen környezetét köteles tisztán tartani, gondozni,
2. a közterületet csak az engedélyben megadott célra vagy módon használni,
3. a közterület-használat befejezését követően a közterület eredeti állapotának helyreállítani,
4. a közterület-használati díj megfizetésére.

**8. §**

(1) A közterület-használat engedélyezéséről az engedélyező hatóság határozatban dönt. A határozatnak tartalmaznia kell legalább:

1. az engedélykérő adatait,
2. az engedélyező önkormányzat adatait,
3. az engedély jellegét (határozott, vagy határozatlan idejű),
4. ha szükséges volt, akkor az engedélyekre, hozzájárulásokra való utalást,
5. a 6. § (2) bekezdésében meghatározottakat, valamint
6. a közterület-használati díj összegét és a megfizetés határidejét, módját,
7. az 6. § (2) bekezdésben meghatározottak teljesítésének elmulasztása esetén az engedély visszavonásának lehetőségéről való tájékoztatást.

(2) A engedélyező hatóság a közterület-használati engedélyt határozatában visszavonja, ha a közterületet használó személy nem tartja be a 6. § (2) bekezdésben meghatározottakat.

**Közterülethasználati díj**

**9. §**

(1) A közterület-használati engedéllyel rendelkező közterület-használati díjat köteles fizetni.

(2) A közterület-használati díj mértékét a *2. számú melléklet* tartalmazza.

(3) A közterület-használati díjat a közterület-használati engedéllyel rendelkező attól függetlenül köteles megfizetni, hogy a közterületet ténylegesen használja-e vagy sem.

(4) Ha az engedéllyel rendelkező nem a saját hibájából nem tudja a közterületet használni, lehetősége van arra, hogy e tényt írásban bejelentve az érintett időszakra mentesüljön a közterület-használati díjfizetési kötelezettség alól.

(5) A fizetendő közterület-használati díjat az igénybe vett közterület nagysága szerint – a 2. számú mellékletben meghatározottak figyelembevételével – kell kiszámítani. A számítás során minden megkezdett m2 egész m2-nek számít.

(6) A fizetendő közterület-használati díj megállapításakor a közterület-használat időtartamát – a 2. számú mellékletben meghatározottak figyelembevételével – úgy kell megállapítani, hogy minden megkezdett időszak (hónap, nap), egész időszaknak (hónapnak, napnak) számít.

(7) A közterület-használati díjat a vonatkozó határozatban megjelölt módon, az Üllés Községi Képviselőtestület Polgármesteri Hivatala Pénztárába, vagy az Üllés Községi Képviselőtestület Polgármesteri Hivatala megadott bankszámlájára lehet megfizetni.

(8) A közterülethasználati engedélyekről az engedélyező hatóság nyilvántartást vezet.

10. **§**

Mentes a díjfizetés alól:

1. a lakosság szélesebb rétegeit érintő közműberuházás, a közműhálózatokon végzett hibaelhárítási tevékenység
2. út- és járdaépítéssel, fenntartással történő területfoglalás
3. új lakóház építéséhez szükséges anyag tárolására igénybevett közterület a lakhatási engedély megszerzéséig
4. egyéb építkezéshez szükséges anyagok, segédszerkezetek tárolása max. 7 napig
5. tüzelőanyag és égéstermék tárolása max. 7 napig
6. közműbekötés lakossági összefogással megvalósult közműhálózatról

**A közterület-használat ellenőrzése és a jogellenes közterület-használat következményei**

**11. §**

1. Az engedélyező Hatóság jogosult ellenőrizni a közterület-használati engedélyben foglaltak betartását.

(2) Az engedélyező Hatóság felszólítja a közterület-használat megszüntetésére azokat a személyeket, akik – közterület-használati engedély köteles – közterületet engedély nélkül használnak.

(3) A felszólítás során az engedélyező Hatóságnak meg kell határoznia azt a határidőt, melyre meg kell szüntetni az engedély nélküli közterület-használatot, és helyre kell állítani az eredeti állapotot.

(4) A közterületet nem az engedély szerint használók esetében az engedélyező Hatóság szintén felszólítja az érintetteket a közterület-használat felhagyására, s ha szükséges, az eredeti állapot - (2) bekezdés szerinti időn belüli - helyreállítására.

(5) A közterület-használati engedélyt engedélyező hatóság visszavonja, ha a közterület-használó a közterület-használati engedélyben foglaltaktól eltérően használja a közterületet, és a (4) bekezdésben meghatározott felszólításnak az ott meghatározott határidőig nem tesz eleget.

(6) A közterület-használat e rendeletbe foglalt szabályainak megszegése közösségellenes magatartásnak minősül és 50.000 Ft-ig terjedő helyszíni bírsággal, illetve 150.000 Ft-ig terjedő közigazgatási bírsággal sújtható az,

1. aki közterület-használati engedélyhez kötött közterület-használatot engedély nélkül végez, valamint
2. aki a közterület-használati engedélyben foglaltaktól eltérően használja a közterületet,

akkor ha, a (2)-(3) bekezdésben meghatározott felszólításnak az ott meghatározott határidőig nem tesz eleget.

(6) Az (1) bekezdés szerinti bírság kiszabásával kapcsolatos eljárás a jegyző hatásköre.

**Záró rendelkezések**

**12. §**

1. Ez a rendelet a 2013. szeptember 01. napján lép hatályba.
2. A rendelet hatályba lépésével a Képviselőtestület – 24/2012.(XI.22.)önkormányzati rendeletével módosított 17/2012.(V.17.)önkormányzati rendelete hatályát veszti.

 Nagy Attila Gyula Dr. Sugár Anita

 polgármester jegyző

A rendelet kihirdetve:

2013. augusztus 29.

Dr. Sugár Anita jegyző

*1.sz. melléklet*

**Üllés Nagyközség Polgármestere**  Bélyeg HELYE

**6794,Üllés, Dorozsmai út 40.**

**Telefon: (62) 282-122**

**Fax: (62) 582-050**

 **Közterület használati engedély iránti kérelem**

1. A kérelmező neve, címe:

2. Születési helye, ideje:

3. Telefonszám, email címe:

4. Anyja neve:

5. Közterület használatáért felelős személy neve, címe, aláírása:

6. A közterület-használat oka:

7. A közterület-használat időtartama, -tól-ig:

8. A közterület-használat mértéke:

9. A közterület-használat helyének,módjának pontos meghatározása:

10. A közterületen folytatni kívánt tevékenység gyakorlására jogosító okirat (iparjogosítvány, működési engedély, építési engedély, stb.) száma ismertetése:

11. Székhelye:

12. Adószáma:

13. Zöldterületi leltár:

14. A kérelmező egyéb megjegyzése:

Melléklet: 3.000.-Ft-os illetékbélyeg

Dátum: Kérelmező aláírása

*2. sz. melléklet*

**A közterület-használati díj mértéke**

|  |  |  |
| --- | --- | --- |
| **Célja** | **Mértéke** | **Díja (Ft)** |
| a közterületbe nyúló üzlethomlokzat (portál), kirakatszekrény, üzleti védőtető (előtető), ernyőszerkezet, hirdető-berendezés (fényreklám), továbbá cég- és címtábla elhelyezése | m2/év | 1.000 |
| mobil elárusító pavilon, fülke, asztal, sátor | m2/hó | 1.000 |
| üzleti célú táblák (különösen a tájékoztató táblák), hirdető berendezések | m2/hó | 250 |
| alkalmi árusítás, alkalmi vásár tartása | m2/nap | 250 |
| mozgóárusítás | nap | 7.000 |
| Kiállítás, bemutató | m2/nap | 250 |
| az egyes létesítményekhez a közút területén kívül szükséges gépjármű-várakozó helyek kialakítása | m2/hó | 50 |
| vendéglátó-ipari előkert | m2/hó | 50 |
| cirkusz  | nap | 3.000 |
| sátorban rendezendő lakodalom, utcabál | nap | díjmentes |
| építési, felújítási munkával kapcsolatos állvány közterületre helyezése, építési törmelék ideiglenes elhelyezése, építési anyag ideiglenes elhelyezése | m2/hó | 250 |
| üzemképtelen jármű tárolása | db/hó | 5.000 |
| A fenti pontokhoz nem sorolható azon közterület-használat, mely üzleti és/vagy reklámcélból történik. | A díj mértékét a fentiek figyelembevételével esetenként kell megállapítani. |

**Közterület filmforgatási célú használati díjainak mértéke**

|  |  |  |
| --- | --- | --- |
| Forgatási helyszín | Technikai kiszolgálás  | Stáb parkolás  |
| Ft/m2/nap | Ft/m2/nap | Ft/m2/nap |
| 200  | 100 | 50 |

*E melléklet alkalmazásában:*

*1. Forgatási helyszín: a forgatás során a felvételi képmezőben szereplő színészek, egyéb*

*közreműködők, díszletelemek, berendezési tárgyak, kellékek, járművek által elfoglalt terület;*

*2. Technikai kiszolgálás: a forgatási helyszín közvetlen környezetében felvonuló, a forgatás*

*technikai megvalósulását elősegítő eszközök (különösen kamerák, világító és hangrögzítő*

*berendezések), az azt kezelő stáb, műszaki személyzet, a forgatást közvetlenül kiszolgáló*

*egyéb egységek és járművek által elfoglalt terület;*

*3. Stáb parkolás: az 1. és 2. kategóriába nem tartozó, a forgatás és a technikai kiszolgálás helyszínétől területileg elválasztható háttér-kiszolgáló egységek és járművek által elfoglalt terület.*

*A díjtételek alanyi mentesek*

**Indokolás**

A 2012. évi CXCIX. törvény 25. §-ával került beiktatásra a mozgóképről szóló 2004. évi II. törvény IV/A. fejezete, mely a települési önkormányzat tulajdonában álló közterület filmforgatási célú használatáról rendelkezik. Figyelemmel a törvényi rendelkezésre a közterület-használat helyi szabályozásáról szóló önkormányzati rendelet módosítása szükséges.